**Tragovi promjena** godišnjih doba je završna izložba učenika 4.A razreda koja prikazuje ritam rada i promjena tijekom jedne školske godine.

U suradnji s knjižničarkom Helenom Grčić koja nam je bila velika podrška, Art – Lab grupom i ostalim učenicima započeli smo ovaj neobičan proces rada još u prvom razredu, dakle pred četiri godine.

Sama izložba prikazuje rezultate odrastanja jedne generacije učenika koji od prvog razreda aktivno sudjeluju u različitim projektima unutar i izvan škole s ciljem promatranja i doživljavanja svijeta oko sebe.

Doživi viđeno, osjeti ritam života i ostavi svoj trag!

Tragovi stopala, tragovi misli, tragovi kretanja, tragovi promišljanja, maštanja i vlastitog oblika izražavanja nisu se uvijek uklapali u „strogo“ zamišljeni plan i program rada, niti se moglo znati kuda će nas određeni zadatak tijekom same realizacije odvesti. Takav oblik rada iziskuje izuzetnu disciplinu i samostalnost, a razvija se postupno kroz različite oblike radionica, samu nastavu i razumijevanju različitih tehnika izražavanja.

Pokret, ritam, ples, glazba – slika, riječ, priča, igra – bezbroj primjera i nevjerojatan ishod veselio je i njih i nas koji smo tražili smjernice unutar klasičnog pristupa likovnom izražavanju u školi, ali i onom drugačijem - skrivenom unutarnjem osjećaju – jer nije lako zadati zadatak i očekivati da se sve izvrši onako kako mi želimo jer svaki od nas svijet oko sebe doživljava na svoj način.

Tragovi promjena samo pokazuje zrelost, upornost i samostalnost, ali i nevjerojatnu disciplinu rada koju je svaki učenik razvio tijekom ove četiri godine. Bilo da se radi o samostalnom ili grupnom radu, učenici su naučili cijeniti sebe i druge te ovladati različitim tehnikama rada, improvizacijom i spontanim kretanjem prostorom oko sebe, ali i nevjerojatnim ishodom unutar „ograničenog prostora“, formatom praznog papira gdje ostaje njihov zapis „iznutra“ – njihova slika, prepuštena mašti, osjećajima i eksplozivnom tragu kompozicije boja i poteza.

Razrednica, Darja Mrđen